มันนี่ทูเดย์
เคทีซีจ่อคิวขยายแคมเปญเคลียร์หนี้
6 พ.ค. 2556

เคทีซีจ่อคิวขยายแคมเปญเคลียร์หนี้
น.ส.สุดาพร จันทร์วัฒนากุล รองประธานเจ้าหน้าที่บริหาร สายงานธุรกิจสินเชื่อบุคคล บริษัท บัตรกรุงไทย (เคทีซี) กล่าวว่า ในช่วงต้นเดือน มิ.ย.นี้ เคทีซีมีแผนจะออกแคมเปญใหม่สำหรับ สินเชื่อวงเงินหมุนเวียน KTC Cash Revolve ในรูปแบบเคลียร์หนี้ที่กำลังจะหมดลงในกลางเดือน พ.ค.นี้ ซึ่งถือว่าประสบผลสำเร็จอย่างมากจึงต้องการขยายช่วงเวลาออกไป
น.ส.สุดาพร กล่าวว่า ในปีนี้เคทีซีตั้งเป้าหมายสินเชื่อเพิ่มขึ้นอีกอย่างน้อย 6% จากมูลค่าพอร์ตสินเชื่อ 1.34 หมื่นล้านบาท และเน้นขยายฐานลูกค้าเพิ่มขึ้นอีก 1 แสนราย จากปัจจุบัน 6.4 แสนราย เน้นลูกค้ากลุ่มระดับกลางขึ้นไป มีรายได้ประจำตั้งแต่ 1 หมื่นบาทขึ้นไป 
แห่ลงทุนตราสารหนี้สั้นกินส่วนต่าง
นายนิวัฒน์ กาญจนภูมินทร์ กรรมการผู้จัดการ สมาคมตลาดตราสารหนี้ไทย กล่าวว่า ในช่วงสิ้นปีก่อนที่นักลงทุนต่างชาติเข้ามาถือพันธบัตรระยะสั้นไม่เกิน 1 ปีอยู่ที่ 1.4 แสนล้านบาท และภายในเวลาไม่กี่เดือนเม็ดเงินลงทุนกลับเพิ่มขึ้นเร็วจนปัจจุบันขึ้นมาอยู่ที่ 2 แสนล้านบาท ในจำนวนนี้เป็นเม็ดเงินที่ลงทุนในพันธบัตรระยะสั้นอายุไม่เกิน 6 เดือนสูงถึง 1.8 แสนล้านบาท หรือหากคิดเป็นสัดส่วนนักลงทุนต่างชาติซื้อพันธบัตรระยะสั้นคิดเป็น 23% ของจำนวนมูลค่าการซื้อพันธบัตรระยะสั้นและพันธบัตรระยะยาวทั้งหมด 8.6 แสนล้านบาท
นายนิวัฒน์ ชี้แจงว่า การที่ต่างชาติเข้ามาเก็งกำไรเพราะได้ส่วนต่างของอัตราแลกเปลี่ยน ส่วนต่างอัตราผลตอบแทนดอกเบี้ยพันธบัตรระยะสั้น ซึ่งเทียบจากพันธบัตรระยะสั้นสหรัฐให้ดอกเบี้ย 0.05% ไทยให้ดอกเบี้ย 2.75% อีกทั้งนักลงทุนต่างชาติยังไม่มีความเสี่ยงเรื่องเครดิต เพราะเป็นตราสารของรัฐบาล เมื่อผนวกกับผลต่างของอัตราแลกเปลี่ยนจึงทำให้เกิดความจูงใจ